b"\n_START_ARTICLE_\nAnother One Bites the Dust\n_START_SECTION_\nBakgrunnshistorie\n_START_PARAGRAPH_\nI boken Queen: The Magic Years Volume 2 fortelles det at John Deacon opprinnelig skrev sangen som et cowboytema, men forandret teksten slik at den passet til et arrangement som var mer funky. Reinhold Mack ved Musicland Studios i M\xc3\xbcnchen var produsent under opptakene som stort sett besto av at Deacon spilte de fleste instrumentene: bass, piano, rytme- og sologitarer og h\xc3\xa5ndklapping. Roger Taylor la til et trommespor (under protest), mens Brian May laget noen effekter med en gitar og en \xc2\xabEventide Harmoniser\xc2\xbb. Det ble ikke brukt noen synthesisere, alle effektene er ordnet med pianoer, gitarer og trommer. Disse ble senere tatt opp, spilt baklengs i ulike hastigheter. Tilslutt ble enkelte lydeffekter kj\xc3\xb8rt gjennom Harmoniseren for ytterligere prosessering. Harmoniserens p\xc3\xa5virkning h\xc3\xb8res tydelig i musikkens \xc2\xabdreining\xc2\xbb rett f\xc3\xb8r sangen begynner._NEWLINE_Taylor kunne ikke fordra sangen, mens Freddie Mercury f\xc3\xb8lte dens potensial og la til noen av sine egne ideer. Roadiene foreslo at den burde slippes som en single da de h\xc3\xb8rte den mens den ble mikset, men dette var ikke bandet enige i. F\xc3\xb8rst da Michael Jackson anbefalte dem \xc3\xa5 gj\xc3\xb8re det etter en konsert (Roger Taylor og Brian May bekreftet dette under et amerikansk radioshow kalt In the Studio with Redbeard der albumet \xc2\xabThe Game\xc2\xbb stod sentralt)._NEWLINE_Nummeret ga Queen deres eneste nominasjon for Grammy-prisen. De ble nominert i klassen beste rockeoppf\xc3\xb8relse av en duo eller gruppe med sanger, og ble sl\xc3\xa5tt av Bob Segers \xc2\xabAgainst the Wind\xc2\xbb. Suksessen som Another One Bites the Dust viste seg \xc3\xa5 v\xc3\xa6re, kan ha v\xc3\xa6rt \xc3\xa5rsaken til at Queen midlertidig forlot r\xc3\xb8ttene sine innen rocken da de laget albumet Hot Space._NEWLINE_Basslinjen er en av de mest gjenkjennelige i popmusikkens historie.\n_START_SECTION_\nP\xc3\xa5st\xc3\xa5tt backmasking\n_START_PARAGRAPH_\nEn velkjent vandrehistorie om koret er at, n\xc3\xa5r det spilles baklengs, det h\xc3\xb8res ut som om bandet synger \xc2\xabIt's fun to smoke marijuana\xc2\xbb (\xc2\xabDet er g\xc3\xb8y \xc3\xa5 r\xc3\xb8yke marihuana\xc2\xbb) og \xc2\xabstart to smoke marijuana\xc2\xbb (\xc2\xabbegynn \xc3\xa5 r\xc3\xb8yke marihuana\xc2\xbb). Brian May har benektet at det skal ha v\xc3\xa6rt gjort med vilje."